****

**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในสำนักงานเลขานุการคณะสาธารณสุขศาสตร์ พ.ศ. ๒๕๕๙**

………………………………..

 โดยที่เป็นการสมควรกำหนดอำนาจหน้าที่และการแบ่งหน่วยงานภายในสำนักงานเลขานุการคณะสาธารณสุขศาสตร์

 อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑๔ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์พ.ศ. ๒๕๕๙ อธิการบดีโดยความเห็นชอบของสภามหาวิทยาลัยธรรมศาสตร์ในคราวการประชุมครั้งที่ ๙ / ๒๕๕๙ เมื่อวันที่ ๑๙ กันยายน ๒๕๕๙ จึงออกประกาศดังต่อไปนี้

 ข้อ ๑ ประกาศนี้เรียกว่า “ ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในสำนักงานเลขานุการคณะสาธารณสุขศาสตร์ พ.ศ. ๒๕๕๙”

 ข้อ ๒ สำนักงานเลขานุการคณะสาธารณสุขศาสตร์แบ่งหน่วยงานเป็น ๔ งาน ดังนี้

 **(๑) งานบริหารทั่วไป**

 **(๒) งานวิจัยบริการวิชาการและห้องปฏิบัติการ**

 **(๓) งานการนักศึกษา**

 **(๔) งานวิเทศสัมพันธ์และสื่อสารองค์กร**

 ข้อ ๓ **งานบริหารทั่วไป** มีอำนาจหน้าที่ ดำเนินการด้านสารบรรณและธุรการ ด้านบริหารทรัพยากรมนุษย์ด้านอาคารสถานที่และยานพาหนะ ด้านการคลังและพัสดุ ด้านยุทธศาสตร์ และด้านประกันคุณภาพการศึกษา โดยรับผิดชอบงานระเบียบสารบรรณ การประชุม งานบริหารและพัฒนาบุคลากร บริหารจัดการการใช้อาคารยานพาหนะ และการรักษาความปลอดภัย ดำเนินการจะซื้อจะจ้าง การเบิกจ่าย และซ่อมแซมวัสดุครุภัณฑ์ดำเนินงานด้านนโยบายและแผน จัดทำคำขอตั้งงบประมาณประจำปี ควบคุมและรายงานผลการใช้จ่ายงบประมาณ พัฒนางานประกันคุณภาพในระดับต่างๆ จัดทำฎีกา ตรวจสอบการตั้งฎีกาเบิกจ่ายจัดทำบัญชีรายวันบัญชีแยกประเภท จัดทำบัญชีเงินทุนหมุนเวียน จัดทำรายงานฐานะทางการเงิน ดำเนินการรับจ่ายโครงการต่างๆตรวจสอบคำขออนุมัติงบประมาณ จัดทำรายงานเงินรายจ่ายตามงบประมาณและปฎิบัติหน้าที่อื่นตามที่ได้รับมอบหมาย

 ข้อ ๔ **งานวิจัยบริการวิชาการ และห้องปฏิบัติการ** มีอำนาจหน้าที่ ดำเนินการด้านบริหารงานวิจัย ด้านศูนย์บริการวิชาการ และด้านห้องปฏิบัติการ โดยรับผิดชอบจัดทำข้อมูล สถิติที่เกี่ยวกับเรื่องที่จะทำวิจัย จัดทำฐานข้อมูลผลงานวิจัย จัดทำรายงานการวิจัย วางแผนการดำเนินงานวิจัยและติดตามงานวิจัยให้เป็นไปตามแผน การจัดหลักสูตรการอบรม การเตรียมการประชุมวิชาการต่างๆ ประสานงานการรับงานตรวจวิเคราะห์ทางห้องปฏิบัติการ การวิเคราะห์ทางห้องปฏิบัติการ ทางด้านเคมีกายภาพ ด้านจุลชีววิทยา ด้านสุขศาสตร์อุตสาหกรรม การสนับสนุนการเรียนการสอน การวิจัยทางห้องปฏิบัติการ และปฎิบัติหน้าที่อื่นตามที่ได้รับมอบหมาย

 ข้อ ๕ **งานการนักศึกษา** มีอำนาจหน้าที่ ดำเนินการด้านการศึกษาระดับปริญญาตรี ระดับบัณฑิตศึกษา ด้านพัฒนาหลักสูตร และด้านกิจการนักศึกษา โดยรับผิดชอบดูแลการจัดการเรียนการสอนในระดับปริญญาตรีและระดับบัณฑิตศึกษา ทั้งโครงการปกติและโครงการนานาชาติ จัดทำหลักสูตรการศึกษา วางแผนการปรับปรุงหลักสูตรเมื่อถึงกำหนดระยะเวลา วิเคราะห์ประเมินผลด้านการศึกษา ดำเนินงานด้านกิจการ นักศึกษาด้านศิษย์เก่าสัมพันธ์ และประสานงานเรื่องการจัดหางานของนักศึกษาและปฎิบัติหน้าที่อื่นตามที่ได้รับมอบหมาย

 ข้อ ๖ **งานวิเทศสัมพันธ์และสื่อสารองค์กร** มีอำนาจหน้าที่ ดำเนินการด้านวิเทศสัมพันธ์ ด้านประชาสัมพันธ์และด้านเทคโนโลยีสาระสนเทศ โดยรับผิดชอบดำเนินการและประสานงานติดต่อกับสถาบันการศึกษาต่างประเทศตามโครงการความร่วมมือต่างๆ เผยแพร่ข้อมูลและข่าวสารด้าน ต่างประเทศรวบรวมและจัด เก็บข้อมูลโครงการความร่วมมือต่างๆ การเผยแพร่ข่าวสารการศึกษาและการบริการวิชาการของคณะ จัดทำแผนการประชาสัมพันธ์ให้บริการและสนับสนุนการจัดการเรียนการสอนในด้านที่เกี่ยวข้องกับระบบเทคโนโลยีสาระสนเทศ และปฎิบัติหน้าที่อื่นตามที่ได้รับมอบหมาย

 ทั้งนี้ตั้งแต่บัดนี้เป็นต้นไป

 ประกาศ ณ วันที่ ๒๗ กันยายน พ.ศ. ๒๕๕๙

 (ศาสตราจารย์ ดร.สมคิด เลิศไพฑูรย์)

 อธิการบดีมหาวิทยาลัยธรรมศาสตร์